Inga Ruginienė

Inga Ruginienė (f. Raitelaitytė; 24. maí 1981) er litáísk stjórnmálakona og verkalýðsforingi sem hefur verið forsætisráðherra Litáens frá 25. september 2025. Hún er meðlimur í Jafnaðarmannaflokki Litáens (LSDP) og hefur setið á litáíska þinginu (Seimas) frá 2024. Hún var almannatrygginga- og vinnumarkaðsráðherra áður en hún varð forsætisráðherra.

Ruginienė gekk í LSDP árið 2024 til að bjóða sig fram í þingkosningum það ár. Hún var kjörin á litáíska þingið í nóvember 2024 og varð almannatrygginga- og vinnumarkaðsráðherra í ríkisstjórn Gintautas Paluckas. Paluckas sagði af sér í ágúst 2025 vegna fjármálahneykslis og LSDP tilnefndi Ruginienė í embætti forsætisráðherra tveimur dögum síðar. Tilnefning hennar var staðfest af þingi þann 26. ágúst.

Æviágrip
Inga Ruginienė fæddist í Trakai 24. maí 1981. Hún ólst upp í Grigiškės en dvaldi gjarnan í borginni Kramatorsk í austurhluta Úkraínu á sumrin. Árið 1999 útskrifaðist hún frá  í Grigiškės.

Árið 2005 útskrifaðist Ruginienė með mastersgráðu í lýðheilsufræði frá Háskólanum í Vilníus. Hún vann sem sérfræðingur í lýðheilsu við umhverfisheilbrigðisstofnun ríkisins frá 2005 til 2008. Ruginienė vann sem svæðisstjóri fyrirtækisins „S Stata“ á Vilníus-borgarsvæðinu frá 2008 til 2010.

Ruginienė var varaformaður sambands stéttarfélaga skógræktar- og tréverkamanna frá 2012 til 2014 og formaður þess frá 2014 til 2018. Árið 2015 hlaut Ruginienė bakkalársgráðu í skógrækt frá . Hún var jafnframt formaður sambands litáískra stéttarfélaga frá 2018 til 2024. Árið 2022 hlaut hún mastersgráðu í vinnurétti frá Mykolas Romeris-háskólanum. Hún var varaforseti sambands evrópskra stéttarfélaga frá 2023 til 2024.

Ruginienė hóf þátttöku í stjórnmálum með framboði sínu í þingkosningum Litáens árið 2024. Hún hlaut sæti á kosningalista litáíska Jafnaðarmannaflokksins (LSDP) þrátt fyrir að vera ekki skráð í flokkinn þegar kosningarnar voru haldnar. Þrátt fyrir að lenda í sjötta sæti í einmenningskjördæmi sínu vann hún sæti á litáíska þinginu (Seimas) í ljósi sætis síns á kosningalista flokksins. Hún gekk formlega í LSDP í nóvember 2024, eftir kosningarnar.

Eftir sigur Jafnaðarmanna í þingkosningunum varð Ruginienė almannatrygginga- og vinnumarkaðsráðherra. Hún sat í ríkisstjórn Gintautas Paluckas frá 12. desember 2024 þar til stjórnin sprakk 4. ágúst 2025. Eftir að stjórnin var leyst var Ruginienė settur ráðherra.

Á þingi sat Ruginienė í þingnefnd um mannréttindamál. Hún hafði einnig verið varaformaður þinghóps um skógarvernd og meðlimur í þinghópum gegn fjöldainnflutningi og hópi um málefni kvenna.

Þann 6. ágúst 2024 tilnefndi Jafnaðarmannaflokkurinn Ruginienė í embætti forsætisráðherra Litáens. Tilnefningin var samþykkt þann 26. ágúst. Þann 25. ágúst 2025 samþykkti þingið með 80 atkvæðum gegn 42 staðfestingu samsteypustjórnar Jafnaðarmannaflokksins með Ruginienė sem forsætisráðherra.

Tilvísanir

Flokkur:Forsætisráðherrar Litáens